Meirihluti bæjarstjórnar Akraness klofnaði sl. þriðjudag þegar til afgreiðslu kom ákvörðun bæjarráðs um að veita vínveitingaleyfi í íþróttahúsinu á Vesturgötu á nýársnótt . Meirihluti meirihlutans felldi afgreiðslu bæjarráðs . Bæjarfulltrúar minnihlutans sátu hins vegar hjá . Forsaga málsins er sú að í nóvember óskaði stuðningsmannafélag ÍA-Skagamörkin eftir leyfi til þess að halda dansleik á nýársnótt í íþróttahúsinu á Vesturgötu . Bæjarráð tók jákvætt í erindið sem telst ígildi samþykkis . Þegar fundargerð bæjarráðs kom til afgreiðslu bæjarstjórnar þann 28. nóvember var gjörð bæjarráðs samþykkt með níu samhljóða atkvæðum enda ver einungis um skemmtanaleyfi að ræða . Á fundi bæjarráðs þann 22. desember kom til umfjöllunar ósk stuðningsmannafélagsins um áfengisleyfi vegna dansleikjahalds á nýársnótt . Bæjarráð samþykkti beiðnina með tveimur atkvæðum Magnúsar Þórs Hafsteinssonar og Gunnars Sigurðssonar gegn atkvæði Sveins Kristinssonar . Færði Sveinn til bókar að hann teldi ekki eðlilegt að veita áfengisleyfi til almenns skemmtanahalds í íþróttahúsum bæjarins . Dansleikurinn var síðan haldinn á nýársnótt og var áfengi selt þar . Á fundi bæjarstjórnar í gær kom fundargerð bæjarstjórnar síðan til afgreiðslu . Þrír bæjarfulltrúar meirihlutans þau Eydís Aðalbjörnsdóttir , Sæmundur Víglundsson og Þórður Þ. Þórðarson lýstu yfir andstöðu sinni við ákvörðun bæjarráðs . Kom fram í máli þeirra að þau töldu að upphafleg ákvörðun hefði verið sú að veita einungis leyfi til almenns dansleikjahalds . Í máli þeirra og annarra bæjarfulltrúa kom fram að reglur bæjarins hvað þetta varðar væru afar skýrar það er að leyfa ekki áfengisveitingar í skólum og íþróttamannvirkjum bæjarins . Þegar til atkvæðagreiðslu kom greiddu einungis Gunnar Sigurðsson forseti bæjarstjórnar og Magnús Þór Hafsteinsson ákvörðun bæjarráðs atkvæði . Eydís , Sæmundur og Þórður greiddu atkvæði gegn og fjórir bæjarfulltrúar minnihlutans sátu hjá . Meirihluti meirihlutans hafði því hafnað ákvörðun bæjarráðs . Magnús Þór Hafsteinsson , sem gegndi stöðu formanns bæjarráðs á umræddum fundi í forföllum Karenar Jónsdóttur , segist ekki líta á ákvörðun bæjarstjórnar sem vantraust á fulltrúa meirihlutans í bæjarráði . Þarna hafi bæjarráð tekið ákvörðun um að styðja þá tilraun að beina umferð ungs fólks í ákveðna átt á nýársnótt . Aðstaða vanti til þess að halda stærri skemmtanir í bæjarfélaginu og því leiti félög eftir því að halda dansleiki í íþróttahúsum bæjarins . Undantekningar hafi nokkrum sinnum verið veittar frá reglum bæjarins hvað skemmtanahald varðar eins og gert var í þetta sinn . Magnús segir þetta mál engin áhrif hafa á samstarf innan meirihlutans í framtíðinni .